利蘭

利蘭係英國Leyland一間汽車製造廠。

史

成立初期至二戰時期 
1896年，利蘭前身Lancashire Steam Motor Company成立，初期係出蒸汽機車，其後公司自行研製出汽油引擎，用喺自己出嘅車道。1907年Lancashire Steam Motor Company收購Preston嘅Coulthards公司之後改名為利蘭。

出巴士及貨車係利蘭嘅主要業務，不過利蘭喺1920年代曾經出過私家車。

喺兩次世界大戰期間，利蘭都集中為英國政府生產軍用車。

戰後擴張 
1946年，AEC同埋利蘭共同組成British United Traction，去生產無軌電車同埋鐵路等產品。

1953年，利蘭開始同丹麥嘅DAB公司合作，DAB喺多架自己嘅巴士上用利蘭組件，後來利蘭喺1970年代買入DAB大部分股權並將佢改名為Leyland-DAB。

1954年，利蘭容許印度Ashok Motors喺當地出商用車。1955年7月4號，Ashok Motors改組為Ashok Leyland，利蘭持有部分股權。

除此之外，利蘭喺1950年代到1960年代收購多間車廠：

1951年：亞比安
 1955年：Scammell Lorries Limited
 1960年：Standard Triumph
 1962年：Associated Commercial Vehicles，包含AEC、Thornycroft、Park Royal Vehicles同埋Charles H. Roe。之後利蘭英文全名改為Leyland Motor Corporation
 1965年：Bristol Commercial Vehicles同埋Eastern Coach Works嘅四分之一股權
 1967年：路華汽車

1968年，利蘭同英國汽車控股公司合併為英國利蘭汽車公司。當時英國汽車控股公司擁有佳牌、丹拿、柯士甸、摩利士等商用車牌子，呢次合併亦將佢哋帶入呢個新機構。

英國利蘭時期 

1969年，英國利蘭汽車公司同國營嘅National Bus Company成立Leyland National公司，喺Workington出同名巴士，雙方各佔一半股權。同年，英國利蘭汽車公司喺Bristol同埋ECW嘅持股量增至一半，並將Park Royal同埋Roe嘅一半股權賣畀National Bus Company。Bristol、ECW、Park Royal、Roe同埋Leyland National公司被撥入Bus Manufacturers (Holdings) Ltd。

由於英國利蘭汽車公司規模太大難管理，而旗下亦有好多類似產品，構成內部競爭，再加上其他原因，令集團出現財政問題。1974年12月，英國政府向英國利蘭汽車公司注資。

1975年，針對英國利蘭汽車公司問題而寫嘅Ryder Report發表之後，英國利蘭汽車公司被國有化並改叫英國利蘭，並分成4個部門，利蘭商用車生產部稱為Leyland Truck and Bus。英國利蘭喺1979年再改名為BL，同年利蘭新嘅貨車廠Leyland Assembly Plant啟用。

1981年，Leyland Vehicles再分拆為Leyland Bus同埋Leyland Trucks。

1982年底，National Bus Company將持有嘅Bus Manufacturers (Holdings)嘅股權賣埋畀Leyland Bus。

1986年，BL改名為路華集團。

後英國利蘭時期 
1986年Leyland Bus宣佈俾管理層收購，股權轉讓喺1987年1月完成，嗰時好多原英國利蘭嘅巴士廠已經執笠或者冇出巴士，只剩返利蘭原本喺Farington間廠同埋Workington廠房。Leyland Bus喺1988年俾富豪車廠收購，1993年中執笠，同年富豪喺蘇格蘭Irvine重開巴士生產線。

1987年，Leyland Trucks同荷蘭DAF合併，公司喺英國稱為Leyland DAF。1993年DAF出現財政問題，英國貨車業務以管理層收購方式分拆成幾間公司：出貨車嘅Leyland Trucks、出客貨車嘅LDV Limited，同埋零件廠Multipart。1998年起Leyland Trucks隸屬美國PACCAR公司。

利蘭泰坦
 利蘭Atlantean
 利蘭珍寶
 利蘭National
 利蘭泰坦 (B15)
 利蘭勝利二型
 利蘭奧林比安

英國公司
巴士生產商
貨車生產商

es:British Leyland
nl:British Leyland